Уникална надгробна плоча откриха край храма на Ванга
На поредното ценно откритие се натъкнаха специалисти при спасителни дейности за консервирането на древния град Хераклея Синтика край храма на пророчицата Ванга. Сотир Иванов, директор на Исторически музей – Петрич, и служители намериха в сряда запазена надгробна плоча в некропола на античното селище. Находката е от втората половина на втори век след Христа, съобщава вестник "Стандарт". Надписът върху нея се чете идеално и е на старогръцки език. Преподавателят в Софийския университет Николай Шаранков вече е направил превода. „Надписът е твърде дълъг, но част от него гласи: „Убитият е Касандър". Надгробната плоча е направена от неговия брат, което също е видно от надписа върху нея", заяви Сотир Ивнов. Плочата е висока 1.70 метра, широка е 65 сантиметра, дълга е също 65 сантиметра, тя е във формата на паралелепипед. „Това е уникална находка, няма друга такава в района на Средна Струма. Тази година ще продължим да разкриваме античния град, целта ни е да открием къде е бил храмът на древното селище", каза още директорът на музея в Петрич. Внушителната надгробна каменна плоча е с тегло около 1200 кг. По думите на доц.д-р Людмил Вагалински – директор на НАИМ към БАН, монументът има уникална научна стойност. Стана ясно, че около четири месеца е продължил процесът по спасяването и опазването на този артефакт за поколенията. Уникален е и надписът върху каменната плоча, разказващ една „криминална история" в стихотворна форма, която е била изключителна рядкост тогава, по думите на преподавателя в катедра „Класически филологии" на СУ „Св. Климент Охридски" и епиграф Николай Шаранков. Надписът представя цялата история около смъртта на човека, погребан в този гроб. Голяма част от гробницата обаче е разграбена и не е спасена. Новооткритият артефакт ще бъде изложен на терена на археологическите разкопки в античния град. Кметът на община Петрич - Димитър Бръчков, подчерта, че намерената плоча показва потенциала на този античен град - най-големият по долината на Средна Струма. Затова си заслужава да се търсят лостове и механизми за осигуряването на финансиране за разкопки, проучвания и реставрация. „Само със собствени средства общината няма да успее. Античният град Хераклея Синтика заслужава да бъде обект от национално значение и ние работим в тази посока", подчерта Димитър Бръчков. Община Петрич започна миналата година да подобрява състоянието на инфраструктурата, като тази дейност ще продължи и тази година.